O tânără asistentă medicală moașă de la Spitalul Clinic de Urgență „Sfântul Ioan cel Nou” din Suceava a murit, joi, sub ochii colegilor săi. Medicul-șef al secției Obstetrică-Ginecologie, dr. Petronela Vicoveanu, a declarat că asistenta medicală Florentina Antonesei, în vârstă de 40 de ani, era una dintre cele mai apreciate moașe din spital și că nu era cunoscută ca având probleme de sănătate. „Vineri, pe 24 mai, a fost în tură pe garda mea, de seara, de la ora 19.00, până dimineață la 8.00. Dimineață a plecat acasă și la 12.30 m-a sunat o colegă, că este în stop cardio-respirator. Era singură acasă, a făcut stop în timp ce vorbea cu soțul ei la telefon”, a relatat dr. Vicoveanu.
Soțul Florentinei a sunat imediat la un vecin, care a mers și a găsit-o în casă. La Unitatea de Primiri Urgențe examinarea la computerul tomograf a arătat că un anevrism mare cerebral s-a rupt și a provocat un edem cerebral masiv. În ciuda eforturilor medicilor de la Radiologie Intervențională și Neurochirurgie, tânăra asistentă a intrat în moarte cerebrală, iar joi, 30 mai, a făcut stop cardio-respirator.
Întrebată dacă noaptea în care au fost împreună de gardă a fost mai solicitantă, dr. Vicoveanu a declarat că a fost o singură naștere, la o pacientă de 18 ani aflată la prima sarcină și care a reclamat mai multă atenție, dar în jurul orei 3.00 s-a declanșat din senin alarma de incendiu și până dimineață împreună cu pompierii s-a căutat sursa de declanșare. Deși alarma a fost oprită, s-a reactivat de mai multe ori și a ținut pe toată lumea în alertă. De asemenea, în ziua precedentă, joi, moașa Florentina Antonesei ar fi avut o zi destul de încărcată la serviciu, cu multe nașteri. „E mult de muncă și puțini oameni. Este o activitate solicitantă. Florentina era o colegă și un om foarte muncitor și apreciat de toți cei cu care colabora și care o cunoșteau”, a mai spus dr. Vicoveanu.
Florentina Antonesei era căsătorită și avea un copil de 18 ani, care îndată va susține examenul de bacalaureat.